FI Euroopan unionin virallinen lehti C 170/5

AFRIKAN, KARIBIAN JA TYYNENMEREN VALTIOIDEN RYHMÄN JÄSENTEN SEKÄ EUROOPAN UNIONIN JA SEN JÄSENVALTIOIDEN VÄLILLÄ TEHDYN KUMPPANUUSSOPIMUKSEN MUKAISESTI JÄRJESTETTÄVÄ YHTEINEN PARLAMENTAARINEN EDUSTAJAKOKOUS

TIISTAINA 20. JOULUKUUTA 2016 PIDETYN ISTUNNON PÖYTÄKIRJA

(2017/C 170/02)

Sisältö

1. Slovakian ulko- ja Eurooppa-asiainministeriön valtiosihteerin ja Euroopan unionin neuvoston puheenjohtajan Lukáš Parízekin julkilausuma 5

2. Saint Kitts ja Nevisin matkailusta, kansainvälisestä kaupasta, teollisuudesta ja kuluttaja-asioista vastaavan ministerin ja AKT-neuvoston puheenjohtajan Lindsay F. P. Grantin julkilausuma 5

3. Neuvoston kyselytunti 6

4. Keskustelu neuvoston kanssa – catch-the-eye-menettely 6

5. Presidentin toimikausia koskevat perustuslailliset rajoitukset 6

6. Seminaarien yhteenvedot – catch-the-eye-menettely 7

7. Voimien yhdistäminen vuoden 2030 agendan ympäristöulottuvuuden ja Pariisin ilmastosopimuksen täytäntöönpanemiseksi 7

8. Laittomien rahavirtojen vaikutus kehitysrahoitukseen 7

9. Kaupan rooli kestävän kehityksen tavoitteiden saavuttamisessa 8

TIISTAINA 20. JOULUKUUTA 2016 PIDETYN ISTUNNON PÖYTÄKIRJA

(Istunto avattiin klo 9.20.)

PUHETTA JOHTI: Cécile Kashetu KYENGE

Väliaikainen yhteispuheenjohtaja

1. Slovakian ulko- ja Eurooppa-asiainministeriön valtiosihteerin ja Euroopan unionin neuvoston puheenjohtajan Lukáš Parízekin julkilausuma

Slovakian ulko- ja Eurooppa-asiainministeriön valtiosihteeri ja Euroopan unionin neuvoston puheenjohtaja Lukáš Parízek korosti yhteisen parlamentaarisen edustajakokouksen keskeistä roolia demokraattisen legitimiteetin vahvistamisessa sekä kumppanuuden monimuotoisuuden ja vahvuuden varmistamisessa. Hän keskittyi edessä oleviin haasteisiin ja oli tyytyväinen siihen, että AKT:llä on samat painopisteet kuin EU:n kestävän kehityksen toimintaohjelmassa Agenda 2030.

Ilmastonmuutos, turvallisuuden ja kehityksen välinen yhteys, muuttoliikepolitiikka, demografiset suuntaukset ja nuoriso olivat muita aiheita, joita puheenjohtaja käsitteli. Hän korosti myös tarvetta uudistaa yhteisiä elimiä uusiin haasteisiin vastaamiseksi ja perustaa yhteiset toimet solidaarisuuden, kumppanuuden ja jaetun vastuun periaatteille.

2. Saint Kitts ja Nevisin matkailusta, kansainvälisestä kaupasta, teollisuudesta ja kuluttaja-asioista vastaavan ministerin ja AKT-neuvoston puheenjohtajan Lindsay F. P. Grantin julkilausuma

Saint Kitts ja Nevisin matkailusta, kansainvälisestä kaupasta, teollisuudesta ja kuluttaja-asioista vastaava ministeri ja AKT-neuvoston puheenjohtaja Lindsay F. P. Grant esitteli pääpiirteittäin, miten AKT käsittelee AKT:n ja EU:n suhteita Cotonoun sopimuksen päättymisen jälkeen. Vaikka on tapahtunut merkittäviä maantieteellisiä ja poliittisia muutoksia, köyhyyden poistamista ja kestävän kehityksen edistämistä koskevat painopisteet säilyvät ennallaan. AKT-neuvosto oli keskustellut ensimmäistä kertaa Euroopan komission ja unionin ulkoasioiden ja turvallisuuspolitiikan korkean edustajan yhteisestä tiedonannosta, joka koskee uudistettua ATK–EU-kumppanuutta, ja pohtisi sitä edelleen huolellisesti. Hän korosti myös, että AKT-ryhmä sitoutuu edelleen huolehtimaan suhteista EU:hun ja pysymään yhtenäisenä ryhmänä.

3. Neuvoston kyselytunti

AKT-neuvostolle esitettiin 14 kysymystä ja EU:n neuvostolle 17 kysymystä.

Lindsay F. P. Grant vastasi AKT-neuvoston puolesta seuraaviin kysymyksiin ja lisäkysymyksiin:

Julie Wardin esittämä kysymys 6 elintarviketurvasta ja ravitsemuksesta, erityisesti naisten ja tyttöjen osalta

Arne Lietzin esittämä kysymys 9 Panama-papereista

Maria Lidia Senra Rodríguezin esittämä kysymys 11 jäsenvaltioiden osallistumisesta oikeudellisesti sitovan yrityksiä ja ihmisoikeuksia koskevan sopimuksen laatimiseen ja kansainvälisen yritysten rikostuomioistuimen perustamiseen

David Martinin (Maria Arenan) esittämä kysymys 14 Kongon demokraattisen tasavallan poliittisesta tilanteesta.

Kysymysten nro 1, 2, 3, 4, 5, 7, 8, 10, 12 ja 13 esittäjät eivät olleet läsnä.

Lukáš Parízek vastasi EU:n neuvoston puolesta seuraaviin kysymyksiin ja lisäkysymyksiin:

Cécile Kashetu Kyengen esittämä kysymys 17 Keski-Afrikan tasavallan kehityksestä

David Martinin (Maria Arenan) esittämä kysymys 20 Kongon demokraattisen tasavallan poliittisesta tilanteesta.

Maria Lidia Senra Rodríguezin esittämä kysymys 24 jäsenvaltioiden osallistumisesta oikeudellisesti sitovan yrityksiä ja ihmisoikeuksia koskevan sopimuksen laatimiseen ja kansainvälisen yritysten rikostuomioistuimen perustamiseen

Teresa Jiménez-Becerril Barrion esittämä kysymys 25 lapsityövoimasta Beninissä

Julie Wardin esittämä kysymys 29 elintarviketurvasta ja ravitsemuksesta, erityisesti naisten ja tyttöjen osalta

Inama Nkenguzamatekan (Burundi) esittämä kysymys 31 AKT:n ja EU:n epätasavertaisesta kumppanuudesta.

Kysymyksen 19 esittäjällä ei ollut lisäkysymyksiä.

Kysymysten nro 15, 16, 18, 21, 22, 23, 26, 27, 28 ja 30 esittäjät eivät olleet läsnä.

4. Keskustelu neuvoston kanssa – catch-the-eye-menettely

Puheenvuorot: Anneli Jäätteenmäki, Anna Záborská, Davy Yama (Keski-Afrikan tasavalta), Babiker Mohamed Toum (Sudan), Arne Lietz, Julie Ward, Catherine Bearder, Magnus Kofi Amoatey (Ghana), Joachim Zeller, Bodil Valero, Mariya Gabriel ja Cécile Kashetu Kyenge.

Kysymyksissä käsiteltiin monia eri aiheita, mukaan luettuina EU:n jäsenvaltioiden sitoutuminen kehitykseen vaikuttavien politiikkojen johdonmukaisuuteen ja viralliseen kehitysapuun, EU:n yhteistyö Sudanin ja Keski-Afrikan tasavallan kanssa, luonnonvaraisten eläinten ja kasvien laitonta kauppaa koskeva EU:n suunnitelma, EU:n kehitysyhteistyön rahoituksen hajanaisuus ja laillista muuttoliikettä koskevat aloitteet.

PUHETTA JOHTI: Louis MICHEL

Yhteispuheenjohtaja

5.

Presidentin toimikausia koskevat perustuslailliset rajoitukset

Poliittisten asioiden valiokunta

Yhteisesittelijät: Ignazio Corrao ja Tulia Ackson (Tansania)

Tulia Ackson (Tansania) esitteli kertomuksen ja AKT:n kannan asiaan.

Puheenvuorot: Pally Iriase (Nigeria), Joachim Zeller, Cécile Kashetu Kyenge, Mohamed Youssouf Goumaneh (Djibouti), Anneli Jäätteenmäki, Tesfaye Daba Wakjira (Etiopia), Uladi Mussa (Malawi), Bodil Valero, Ahamada Soukouna (Mali), Mohamed El Mokhtar Zamel (Mauritania), Louis Aliot, Amadou Dioffo (Niger), Amos Fish Mahlalela (Etelä-Afrikka), Mariya Gabriel, Louis H. Straker (Saint Vincent ja Grenadiinit), Juan Fernando López Aguilar, Jacob Oulanyah (Uganda), Tadeusz Zwiefka, Ibrahim Rassin Bundu (Sierra Leone), Carlos Zorrinho, Dariusz Rosati, Derek Vaughan ja Kristin de Peyron (EUH).

Jäsenet olivat yksimielisiä siitä, että perustuslait ovat kansan tahdonilmaus ja niitä on siksi kunnioitettava, mutta niitä voidaan muuttaa, jos kansa niin tahtoo, ja tämä koskee myös presidentin toimikausien rajoittamista. Useat jäsenet kuitenkin korostivat, että tällaisia muutoksia voidaan soveltaa tulevaisuudessa muttei istuvaan presidenttiin. Jotkut jäsenet puolustivat toimikausien rajoittamista, mutta yksikään jäsen ei kiistänyt jokaisen valtion oikeutta päättää rajojen asettamisesta.

Tulia Ackson (Tansania) päätti keskustelun.

6. Seminaarien yhteenvedot – catch-the-eye-menettely

Julie Ward teki yhteenvedon seminaarista ”Pk-yritysten laajentaminen työpaikkojen luomiseksi” ja korosti, että erityisesti AKT-maissa oli tärkeää sisällyttää käsitteeseen mikroyritykset ja puhua siten mikro- ja pk-yrityksistä, jotka luovat neljä viidestä uudesta työpaikasta maailmassa. Mikro- ja pk-yrityksiin kohdistuvien investointien lisäämiseksi seminaarissa nostettiin esiin useita seikkoja: byrokratian vähentäminen, alueellisen yhdentymisen edistäminen, koulutuksen edistäminen ja valmiuksien kehittäminen, digitaalitalouden hyödyntäminen ja tekniikan edistäminen sekä korruption torjunta ja infrastruktuurin puutteiden korjaaminen.

Puheenvuoro: yhteispuheenjohtaja Louis Michel.

Bradly John Felix (Saint Lucia) esitti suullisen kertomuksen seminaarista ”Kenian puutarha-ala” ja korosti puutarha-alan keskeistä asemaa Kenian taloudessa ja kehityksessä. Ala vie tuotteitaan koko maailmaan, ja sillä on korkeat sosiaaliset ja ympäristöstandardit. Alalla on useita haasteita, kuten ulkomaisten kasvinsuojelustandardien noudattamisen suuret kustannukset. Seminaariin kuului vierailu Winchesterin kukkatarhaan.

(Istunto keskeytettiin klo 12.47 ja sitä jatkettiin klo 15.08.)

PUHETTA JOHTI: Netty BALDEH

Yhteispuheenjohtaja

7.

Voimien yhdistäminen vuoden 2030 agendan ympäristöulottuvuuden ja Pariisin ilmastosopimuksen täytäntöönpanemiseksi

Keskustelu Yhdistyneiden kansakuntien ympäristöohjelman (UNEP) varapääjohtajan Ibrahin Thiawin kanssa

Yhdistyneiden kansakuntien ympäristöohjelman (UNEP) varapääjohtaja Ibrahin Thiaw korosti, että luonnonympäristö muodostaa perustan ihmisten elämälle maapallolla sekä maataloudelle, kalastukselle ja kasvavassa määrin energialle. Hän korosti myös ilmastonmuutoksen ja ympäristön pilaantumisen yhteyksiä konflikteihin, epävakauteen ja köyhyyteen. Vaikka AKT-maat ovat haavoittuvimpia ilmastonmuutoksen vaikutuksille, se tarjoaa niille myös mahdollisuuksia, jotka liittyvät erityisesti uusiutuvan energian käyttöön ja julkisen liikenteen infrastruktuuriin. AKT-maiden olisi pyrittävä tässä suhteessa ohittamaan rikkaiden maiden kehitys.

Puheenvuorot: György Hölvényi, Jo Leinen, Catherine Bearder, Maria Lidia Senra Rodríguez, Tesfaye Daba (Etiopia), Michèle Rivasi, Emanuel Alberto Fernandes Barbosa (Kap Verde), Cecilia Ogwal (Uganda), Nicolas Bay, Babiker Mohamed Toum (Sudan), Esmond Edmund Forde (Trinidad ja Tobago), Julie Ward, Arne Lietz ja Domenico Rosa (komissio).

Jäsenet korostivat ilmastonmuutoksen vaikutuksia kehitysmaihin, tarvetta investoida vihreään talouteen, säästää energiaa ja pysäyttää biologisen monimuotoisuuden väheneminen sekä auttaa vähiten kehittyneitä maita irtautumaan hiilestä tulevassa kehityksessään.

8.

Laittomien rahavirtojen vaikutus kehitysrahoitukseen

Taloudellisen kehityksen, rahoituksen ja kaupan valiokunta

Yhteisesittelijät: Theodor Dumitru Stolojan ja Michel Kamano (Guinea)

Michel Kamano (Guinea) ja Theodor Dumitru Stolojan esittelivät kertomuksen sekä laittomien rahavirtojen alkulähteitä ja niiden vaikutusta kehitysmaiden talouksiin ja yhteiskuntiin. Jäsenet olivat melko yksimielisiä laittomien rahavirtojen laajuudesta ja alkuperästä, eli verovilpistä, siirtohintojen väärinkäytöstä ja järjestäytyneen rikollisuuden eri muodoista.

Puheenvuorot: Mara Thompson (Barbados), György Hölvényi, Pally Iriase (Nigeria), Neena Gill, Louis Michel, Mohamed Y Goumaneh (Djibouti), Joyce Laboso (Kenia), Maria Lidia Senra Rodríguez, Michèle Rivasi, Amos Fish Mahlalela (Etelä-Afrikka), Andre Misiekaba (Surinam), Cecilia Ogwal (Uganda), Dariusz Rosati, Bogdan Brunon Wenta, Juan Fernando López Aguilar, Agustín Diaz de Mera ja Domenico Rosa (komissio).

Jotkut AKT-maiden edustajat varoittivat rajoittamasta luonnonvaroiltaan köyhien maiden mahdollisuuksia ylläpitää rahoituspalvelualaansa. Useimmat kuitenkin kehottivat yhtenäiseen kansainväliseen toimintaan, jolla tukitaan lainsäädännön aukot, tehostetaan kansainvälistä yhteistyötä, lisätään selvästi tosiasiallisen omistajuuden ja rahoitusvirtojen avoimuutta sekä monikansallisten yritysten raportointivelvollisuuksia ja helpotetaan laittomien varojen takaisinperintää. AKT- ja OECD-maiden hallitusten ja yksityisen sektorin yhteistä vastuuta korostettiin myös.

Michel Kamano (Guinea) ja Theodor Dumitru Stolojan päättivät keskustelun.

PUHETTA JOHTI: Mara THOMPSON (Barbados)

Väliaikainen yhteispuheenjohtaja

9.

Kaupan rooli kestävän kehityksen tavoitteiden saavuttamisessa

Pääkeskustelu Yhdistyneiden kansakuntien kauppa- ja kehityskonferenssin (UNCTAD) pääsihteerin Mukhisa Kituyin kanssa

Yhdistyneiden kansakuntien kauppa- ja kehityskonferenssin (UNCTAD) pääsihteeri Mukhisa Kituyi piti esitelmän kaupasta ja sen roolista kestävän kehityksen tavoitteiden saavuttamisessa. Hän korosti, että kaupalla voidaan auttaa ihmisiä pääsemään köyhyydestä, jos se yhdistetään politiikkaan, jolla kannustetaan investointeihin, kehitetään infrastruktuuria, vähennetään eriarvoisuutta ja autetaan täyttämään vientimarkkinoiden sääntelyvaatimukset.

Puheenvuorot: Mmadi Hassani (Komorit), Daniel Caspary, Carlos Zorrinho, David Campbell Bannerman, Veikko Nekundi (Namibia), Maria Lidia Senra Rodríguez, Amos Fish Mahlalela (Etelä-Afrikka), Michèle Rivasi, Juliet Kinyamatama (Uganda), Michael Gahler, Sebastian C. Kopulande (Sambia), Ole Christensen, Bogdan Brunon Wenta, Arne Lietz, Dariusz Rosati, Joachim Schuster, Julie Ward ja Alessandro Tonoli (komissio).

Mukhisa Kituyi vastasi puhujien kommentteihin ja kysymyksiin ja oli jäsenten kanssa samaa mieltä siitä, ettei köyhyyttä voida poistaa pelkällä kaupalla, että globalisaatio edellyttää sääntöjä ja että turvaverkkoja tarvitaan. Hän kehotti jäseniä toimimaan aktiivisesti kestävän kehityksen tavoitteiden mukaisen politiikan kehittämiseksi ja vakuuttamaan ihmisille, ettei näiden kannata kieltäytyä kansainvälisestä yhteistyöstä käsitellessään globalisaation kielteisiä näkökohtia. Jotkut jäsenet esittivät vastakkaisia näkemyksiä maailmanlaajuisen kaupan hyödyistä ja mahdollisuuksista, joita se on tarjonnut köyhille ja AKT-maille, vaikka olivatkin samaa mieltä siitä, että infrastruktuuriin on investoitava ja AKT-maiden on panostettava arvoketjuun. Useat jäsenet totesivat myös, ettei globaalia kauppajärjestelmää ollut täysin mukautettu globalisoituneisiin talouksiin, ja jotkut arvostelivat kansainvälisiä kauppasääntöjä siitä, etteivät ne olleet kehitysmaiden etujen mukaisia.

(Istunto päättyi klo 19.19.)